**ΕΡΤ2 – Τροποποιήσεις προγράμματος**

**Σας ενημερώνουμε ότι στην ΕΡΤ2, η πρωινή ζώνη ντοκιμαντέρ αρχείου (07:00-08:00), την εβδομάδα 8/6 -14/6/2024, διαμορφώθηκε ως εξής:**

**ΣΑΒΒΑΤΟ 8/6/2024: ΞΕΝΟΙ ΤΑΞΙΔΙΩΤΕΣ ΣΤΗΝ ΕΛΛΑΔΑ - ΕΡΤ ΑΡΧΕΙΟ  (E)**  **Κ8**

**Σειρά ντοκιμαντέρ, παραγωγής 1999, βασισμένη στο ομώνυμο βιβλίο του Κυριάκου Σιμόπουλου.**

Λαμπερή κι απαστράπτουσα προβάλλει από τις αφηγήσεις των ξένων ταξιδιωτών η Ελλάδα, πέντε αιώνες πριν, τότε που ο αγώνας για την επιβίωση του έθνους ήταν ιδιαίτερα τραχύς.

Αρχαιοκάπηλοι και στρατιωτικοί, έμποροι και διπλωμάτες, προσηλυτιστές, αλλά και αγνοί Ελληνολάτρες, διατρέχουν τη χώρα, καταγράφοντας καθετί που τους προκαλεί εντύπωση.

Από τις πολύπαθες Σέρρες μέχρι τη συνεχώς ταραγμένη Θήρα, προβάλλει στα μάτια μας ένας σκλαβωμένος πολιτισμός, που παρά τα δεινά όπως τα περιγράφουν οι αυτόπτες μάρτυρες, εξακολουθεί να αντιστέκεται.

Τούρκοι, Φράγκοι και πειρατές επανέρχονται αδίστακτοι ασχημονώντας επί του Ελληνικού Σώματος και του απροστάτευτου πληθυσμού του.

Πηγή έμπνευσης των χρόνων εκείνων, ο χειμαζόμενος Χριστιανισμός, ασπίδα της γλώσσας, της ψυχής του έθνους.

Μέσα σε δέκα ημίωρα επεισόδια προβάλλονται χώροι που κινηματογραφούνται για πρώτη φορά και άγνωστα επεισόδια της Ιστορίας μας.

**«Νάξος»**

**Νάξος:** Στο γαλάζιο στεφάνι των Κυκλάδων.

Στο πρώιμο Αιγαίο, άπλωσε η Νάξος το οπτό κορμί της στους αφρούς των κυμάτων και πορεύτηκε μέσα στους αιώνες.

Σκαρί πέτρινο μα καλοτάξιδο.

Το νησί άλλοτε αναδύθηκε στις κορυφές της ακμής και άλλοτε κλυδωνίστηκε στο τρέμουλο της σκλαβιάς.

Φράγκοι, Τούρκοι και πειρατές προσβάλλαν τη γη της Νάξου, μα η καρδιά της φυλάχτηκε στα μοναστήρια και στην Παναγιά τη Δροσιανή.

Οι ξένοι ταξιδιώτες που πέρασαν από το νησί αυτοί που τ’ αγάπησαν και αυτοί που το ύμνησαν, άφησαν πίσω τους μια πόρτα ανοιχτή για την επιστροφή.

**«Θεσσαλονίκη» (τελευταίο)**

**Θεσσαλονίκη:** Σταυροδρόμι λαών και στρατών η Θεσσαλονίκη, από την πανάρχαια γέννησή της έως και σήμερα έγινε πεδίο ανταγωνισμού πολιτισμών και θρησκειών.

Ειδωλολατρεία, Σιών, Μωαμεθανισμός, κατέσπειραν με κτίσματα κάθε γωνιά της, να επιδείξουν την επικράτησή τους σε μια ελληνική πόλη που συνέδεσε την ιστορία της με τη χριστιανική πίστη.

Από τη Ρωμαϊκή Αγορά μέχρι την Καμάρα.

Από το Επταπύργιο έως τα λουτρά.

Από τις κατακόμβες μέχρι τον Όσιο Δαβίδ.

Όλα μαρτυρούν τους σκληρούς αγώνες για την κατάκτησή της. Η ψυχή, όμως, της πόλης, χτυπά στον ναό του Αγίου Δημητρίου, που καβαλάρης ή πεζός, άοπλος ή αρματωμένος, πολέμησε νύχτα και μέρα σε κάθε γωνιά της πόλης, να την προασπίσει από τους επιβουλείς της.

Άγιος φωτεινός, χαρούμενος, προσιτός, οικείος, σύντροφος και προστάτης.

Η Θεσσαλονίκη έπειτα από αιώνες δουλείας, πολέμων και διωγμών, ευφραίνεται ελεύθερα την ευωδία του Αγίου της κι ευλαβικά ακουμπά στον τάφο του.

**Σκηνοθεσία:** Δημήτρης Δημογεροντάκης

**Έρευνα:** Γιώργος Μαρής, Αντώνης Ρόκας

**Σενάριο - κείμενα:** Δημήτρης Δημογεροντάκης

**Απόδοση κειμένων:** Ζαχαρίας Ρόχας, Εύα Γαλάνη, Αθηνά Σωτηροπούλου

**Διεύθυνση φωτογραφίας:** Βαγγέλης Κατριτζιδάκης

**Μουσική επιμέλεια:** Φεβρωνία Ρεβύνθη, Έλλη Μπάφη

**Μοντάζ:** Ανδρέας Ανδρεαδάκης, Ελένη Ανδρεαδάκη

**Μιξάζ:** Λυκούργος Βαγιάκης

**Βοηθός σκηνοθέτη:** Μάχη Κατωπόδη

**Οργάνωση παραγωγής:** Δημήτρης Ευθυμίου, Ιφιγένεια Φασουλιώτη

**Παραγωγή:** ΕΡΤ Α.Ε. - 1999

**Εκτέλεση παραγωγής:** Αθανάσιος Αρώνης / Τηλεοπτικά Προγράμματα

**ΚΥΡΙΑΚΗ 9/6/2024: ΑΓΝΩΣΤΗ ΕΛΛΑΔΑ - ΕΡΤ ΑΡΧΕΙΟ  (E)**  **Κ8**

Σειρά ντοκιμαντέρ, παραγωγής 1983, που περιπλανιέται σε διάφορες γωνιές της Ελλάδας, προβάλλοντας τόπους που συμπυκνώνουν εντυπώσεις και στοχασμούς.

Σκοπός της σειράς να παρουσιάσει την ντόπια οικοδομική τέχνη, τη λαϊκή αρχιτεκτονική των οικισμών, το σύνολο της πολιτιστικής μας κληρονομιάς, ιστορικές αλήθειες και μηνύματα των αγώνων που έγιναν στους περασμένους αιώνες.

Προβάλλει τη σκληρή μεγαλοπρέπεια της ελληνικής γης, απόκρημνες πλαγιές, ψηλές οροσειρές, άγονη γη και σύσκια δάση.

**«Χτιστάδες του Μοριά»**

Το συγκεκριμένο επεισόδιο ακολουθεί τα μονοπάτια της παράδοσης φτάνοντας στα Λαγκάδια, τα χωριά των χτιστάδων και των μαστόρων της πέτρας.

Τα πετρόχτιστα χωριά που διατηρούν στο ακέραιο την αρχιτεκτονική τους φυσιογνωμία, τη γοητευτική ατμόσφαιρα και το χρώμα του αυθεντικού χωριού.

**Σκηνοθεσία - σενάριο:** Σταύρος Ιωάννου

**Αφήγηση:** Γιώργος Γεωγλερής  
**Φωτογραφία:** Γιώργος Κολόζης

**Σύμβουλος παραγωγής – κείμενα:** Γιάννης Γκίκας  
**Ήχος:** Γιώργος Μιχαλούδης  
**Μοντάζ:** Γιώργος Ζέρβας

**Παραγωγή:** ΕΡΤ Α.Ε. – 1983

**«Αγιάσος Μυτιλήνης»**

Το συγκεκριμένο επεισόδιο περιηγείται το σημαντικότερο κέντρο χειροτεχνικής παράδοσης της **Λέσβου.**

Η **Αγιάσος** ξεχωρίζει για την καλλιτεχνική και πνευματική παράδοση αιώνων, καθώς και για την αρχιτεκτονική και τις παραδοσιακές τέχνες, κεραμική και ξυλογλυπτική, ενώ πολλά από τα χαρακτηριστικά της πείθουν πως οι ρίζες της ανάγονται σε πανάρχαιους χρόνους, στις Διονυσιακές γιορτές.

**Σκηνοθεσία - σενάριο:** Σταύρος Ιωάννου

**Αφήγηση:** Γιώργος Γεωγλερής  
**Φωτογραφία:** Γιώργος Κολόζης

**Σύμβουλος παραγωγής – κείμενα:** Γιάννης Γκίκας  
**Ηχοληψία:** ΝίκοςΧαραλαμπίδης  
**Μοντάζ:** Γιώργος Ζέρβας

**Παραγωγή:** ΕΡΤ Α.Ε. - 1983

**ΔΕΥΤΕΡΑ 10/6/2024: ΑΓΝΩΣΤΗ ΕΛΛΑΔΑ - ΕΡΤ ΑΡΧΕΙΟ  (E)**  **Κ8**

**«Νυμφαίο»**

Το συγκεκριμένο επεισόδιο περιηγείται το χωριό **Νυμφαίο** ή **Νεβέσκα,** στον νομό Φλώρινας, με πλούσια πολιτιστική και ιστορική κληρονομιά.

Τόπος άγνωστος σε πολλούς, χτισμένος μέσα σε δάση και σε βουνίσιους λειμώνες, που γνώρισε μεγάλη ακμή κι αυτή φανερώνεται από την εντυπωσιακή όσο και ιδιότυπη συχνά αρχιτεκτονική των σπιτιών του. Γνωρίζουμε σπίτι προς σπίτι το χωριό, συζητάμε με τους ανθρώπους του, ανιχνεύοντας τις μαρτυρίες της παλιάς ακμής.

**Σκηνοθεσία - σενάριο:** Σταύρος Ιωάννου

**Αφήγηση:** Γιώργος Γεωγλερής  
**Φωτογραφία:** Γιώργος Κολόζης

**Σύμβουλος παραγωγής – κείμενα:** Γιάννης Γκίκας  
**Ηχοληψία:** Νίκος Χαραλαμπίδης  
**Μοντάζ:** Σπύρος Προβής

**Παραγωγή:** ΕΡΤ Α.Ε. – 1983

**«Το νησί της λίμνης»**

Το συγκεκριμένο επεισόδιο περιπλανιέται στο νησί και τη **λίμνη των Ιωαννίνων,** σε μια φυσική σύνθεση ομορφιάς μέσα στην Ελλάδα.

Το νησί άρρηκτα συνδεδεμένο με την ιστορία των Ιωαννίνων, κατοικήθηκε από τη βυζαντινή εποχή, ενώ σήμερα κατοικείται από 120 και πλέον οικογένειες που ασχολούνται με τον τουρισμό και το ψάρεμα.

**Σκηνοθεσία - σενάριο:** Σταύρος Ιωάννου

**Αφήγηση:** Γιώργος Γεωγλερής  
**Φωτογραφία:** Γιώργος Κολόζης

**Σύμβουλος παραγωγής – κείμενα:** Γιάννης Γκίκας  
**Ηχοληψία:** Νίκος Χαραλαμπίδης  
**Μοντάζ:** Σπύρος Προβής

**Παραγωγή:** ΕΡΤ Α.Ε. – 1983

**ΤΡΙΤΗ 11/6/2024: ΑΓΝΩΣΤΗ ΕΛΛΑΔΑ - ΕΡΤ ΑΡΧΕΙΟ  (E)**  **Κ8**

**«Το βυζαντινό Γεράκι»**

Το συγκεκριμένο επεισόδιο περιπλανιέται στο **Γεράκι της Λακωνίας,** ένα γραφικό κεφαλοχώρι που βρίσκεται περίπου 40 χιλιόμετρα από τη Σπάρτη. Οι κάτοικοί του δεν ζουν μόνο στη σκιά του ιστορικού παρελθόντος, αλλά κάνουν και έντονη την παρουσία τους μέσα στη σύγχρονη πραγματικότητα.

Σεργιανίζουμε στα στενά δρομάκια του με τα πέτρινα αρχοντικά, στις εκκλησίες, ενώ αγναντεύουμε ολόκληρη τη Λακωνία και τον Ταΰγετο από το Μεσαιωνικό Κάστρο, απ’ όπου αφουγκραζόμαστε τους θρύλους και τις παραδόσεις μέσα από τα μνημεία και τα ερείπια.

**Σκηνοθεσία - σενάριο:** Σταύρος Ιωάννου

**Έρευνα – κείμενα:** Γιάννης Γκίκας  
**Φωτογραφία:** Γιώργος Κολόζης

**Ήχος:** Γιώργος Μιχαλούδης  
**Μοντάζ:** Γιώργος Ζέρβας

**Παραγωγή:** ΕΡΤ Α.Ε. – 1983

**«Το μηχάνημα των Αντικυθήρων και τα ρομπότ της αρχαιότητας»**

Το επεισόδιο αυτό αρχίζει με τη δραματοποιημένη αναπαράσταση της ανακάλυψης του μηχανισμού των Αντικυθήρων, ενός γεγονότος που αποτέλεσε σταθμό στη σύγχρονη έρευνα της αρχαίας ελληνικής τεχνολογίας.

Ακολουθεί η παρουσίαση των μυθολογικών αναφορών που σχετίζονται με την εξέλιξη της τεχνολογίας και στη συνέχεια παρουσιάζονται τα σημαντικότερα τεχνολογικά επιτεύγματα της αρχαιότητας.

Το επόμενο μέρος του ντοκιμαντέρ, αφιερωμένο στον μηχανισμό των Αντικυθήρων, παρουσιάζει αναλυτικά την πορεία της έρευνας σχετικά με την ταυτότητα του μηχανισμού, ενός περίπλοκου αναλογικού μηχανήματος ακριβέστατων ημερολογιακών και αστρονομικών υπολογισμών.

Ιδιαίτερη αναφορά γίνεται στην επιστημονική έρευνα των **Χαράλαμπου Καρακάλου** και **Ντέρεκ Ντε Σόλα Πράις**.

Τέλος, γίνεται λόγος και για τις μεταγενέστερες ανακαλύψεις αντίστοιχων μηχανισμών ημερολογίου, προσανατολισμού και αστρονομικής μελέτης, βυζαντινής και αραβικής προέλευσης.

**Σκηνοθεσία - σενάριο:** Γιώργος Παπαδογεώργης

**Αφήγηση - παρουσίαση:** Δημήτρης Καμπερίδης

**Δημοσιογραφική επιμέλεια:** Σίσυ Μενεγάτου

**Έρευνα – ιστορικός σύμβουλος:** Χρήστος Λάζος

**Μεταφράσεις κειμένων:** Ντίνος Γαρουφαλιάς

**Σπικάζ:** Βέρα Στρατάκου

**Διεύθυνση φωτογραφίας:** Λάκης Κυρλίδης

**Μουσική:** Χρήστος Πάντας

**Μοντάζ:** Αλέκος Παπαηλιού

**Παραγωγή:** ΕΡΤ Α.Ε. - 1988

**Εκτέλεση παραγωγής:** ΠΥΞΙΔΑ ΦΙΛΜΣ

**ΤΕΤΑΡΤΗ 12/6/2024: ΑΓΝΩΣΤΗ ΕΛΛΑΔΑ - ΕΡΤ ΑΡΧΕΙΟ  (E)**  **Κ8**

**«Καλαρρύτες - Συρράκο»**

Το συγκεκριμένο επεισόδιο περιηγείται τις απόκρημνες δυτικές πλευρές της Πίνδου, την επιβλητική προέκταση και διακλάδωση των Ιλλυρικών Άλπεων. Προορισμός τα χωριά **Καλαρρύτες** και **Συρράκο** που βρίσκονται σκαρφαλωμένα στις νότιες πλαγιές του όρους Περιστέρι. Εντυπωσιάζουν για την αρχιτεκτονική τους ποικιλομορφία που εναρμονίζεται με τη μορφολογία του εδάφους. Τα δύο χωριά υπήρξαν κέντρα εξαγωγικού εμπορίου προϊόντων των γειτονικών χωριών. Οι Καλαβρυτινοί υπήρξαν ονομαστοί για την τέχνη της αργυροχοΐας.

**Σκηνοθεσία - σενάριο:** Σταύρος Ιωάννου

**Αφήγηση:** Γιώργος Γεωγλερής  
**Σύμβουλος παραγωγής – κείμενα:** Γιάννης Γκίκας  
**Φωτογραφία:** Γιώργος Κολόζης

**Οπερατέρ:** Στάθης Ζάρκος

**Ηχοληψία:** Νίκος Χαραλαμπίδης  
**Μοντάζ:** Σπύρος Προβής

**Παραγωγή:** ΕΡΤ Α.Ε. - 1983

**«Πάπιγκο»**

Πάνω στην ατέλειωτη οροσειρά της Πίνδου, στη ριζά του βουνού Γκαμήλα και σε υψόμετρο 1.000, συναντάς το **Πάπιγκο.**

Περήφανο και επιβλητικό ξεχωρίζει από τα άλλα χωριά του Ζαγοριού. Χώρος τραχύς και άγονος το Πάπιγκο, αναγκάζει τους κατοίκους του να ξενιτευτούν και να αναζητήσουν άλλες πατρίδες. Έτσι, από τον 17ο αιώνα έστησαν κοινότητες στη Μολδαβία, στη Βλαχία, στην Αυστρία, στην Ουγγαρία, αλλά κυρίως στη Ρουμανία. Σε όλα αυτά τα χρόνια της τόσης δραστηριότητας ξεφορτώνουν σωρό τα αγαθά στο χωριό, αλλάζοντας εντελώς τον τρόπο ζωής του αλλά και τη μορφή του.

Τα ναπολεόνια έστησαν αρχοντικά δίπατα, σχολεία, Βιβλιοθήκες και εκκλησίες.

Μοναδική μαρτυρία της ζωής των ξενιτεμένων Παπιγκιωτών είναι η **Ασπασία Λαζαρίδου,** που έχοντας ζήσει περισσότερα από 50 χρόνια στο Βουκουρέστι ξαναγύρισε στο Πάπιγκο. Σ' αυτόν εδώ τον τόπο η επιτυχία ταυτιζόταν πάντα με τη φυγή.

Στο Πάπιγκο δεν σε φέρνει κανένας δρόμος. Πρέπει να το αναζητήσεις. Περιτριγυρισμένο από τους εθνικούς δρυμούς, του φαραγγιού του Βίκου και της περίφημης χαράδρας του Αώου, κρατά πεισματικά τη δική του ξεχωριστή παρουσία.

**Σκηνοθεσία - σενάριο:** Σταύρος Ιωάννου

**Αφήγηση:** Γιώργος Γεωγλερής  
**Κείμενα:** Τάκης Ντάσιος  
**Φωτογραφία:** Γιώργος Κολόζης

**Οπερατέρ:** Στάθης Ζάρκος

**Ηχοληψία:** Νίκος Χαραλαμπίδης  
**Μοντάζ:** Γιώργος Ζέρβας

**Παραγωγή:** ΕΡΤ Α.Ε. - 1983

**ΠΕΜΠΤΗ 13/6/2024: ΑΓΝΩΣΤΗ ΕΛΛΑΔΑ - ΕΡΤ ΑΡΧΕΙΟ  (E)**  **Κ8**

**«Το φαράγγι του Βίκου»**

Το συγκεκριμένο επεισόδιο μάς ταξιδεύει σε ένα από τα εντυπωσιακότερα δημιουργήματα της φύσης, στο **φαράγγι του Βίκου,** που είναι από τα μεγαλύτερα και βαθύτερα φαράγγια του κόσμου. Το **φαράγγι του Βίκου,** ένα σπάνιο γεωλογικό φαινόμενο, για πολλούς αιώνες με τον μεγάλο αριθμό θεραπευτικών φυτών που συγκεντρώνει, στάθηκε φυσικό σχολείο όπου σπούδασαν την τέχνη τους οι περίφημοι «Βικογιατροί». Φτάνοντας στο εγκαταλελειμμένο χωριό Κουκούλι, συναντάμε τον συνταξιούχο δάσκαλο και συλλέκτη των σπάνιων βοτάνων **Κώστα Λαζαρίδη,** ο οποίος αφιέρωσε όλη του τη ζωή στη μελέτη και στην προβολή του πολιτισμού της περιοχής. Συνεχίζουμε την περιήγηση προς το Βραδέτο, το ψηλότερο από τα χωριά του Ζαγορίου, φτάνουμε στην τοποθεσία Μπελόη, απ’ όπου ατενίζουμε όλο το φαράγγι του Βίκου, τις εναλλασσόμενες αποχρώσεις της πέτρας και της βλάστησης, καθώς και το μυστήριο από την περιπέτεια των γεωφυσικών μεταβολών και της διαβρωτικής ενέργειας των καιρικών συνθηκών ανάμεσα στους αιώνες. Η περιήγηση στο φαράγγι τελειώνει στο χωριό Βίκος, στο σημείο όπου οριοθετείται και το τέλος του μεγάλου Φαραγγιού.

**Σκηνοθεσία - σενάριο:** Σταύρος Ιωάννου

**Αφήγηση:** Γιώργος Γεωγλερής  
**Κείμενα:** Τάκης Ντάσιος  
**Φωτογραφία:** Γιώργος Κολόζης

**Βοηθός οπερατέρ:** Στάθης Ζάρκος

**Ηχοληψία:** Νίκος Χαραλαμπίδης  
**Μοντάζ:** Γιώργος Ζέρβας

**Παραγωγή:** ΕΡΤ Α.Ε. – 1983

**«Στα Μαστοροχώρια της Τήνου»**

Το συγκεκριμένο επεισόδιο μάς γνωρίζει την **Τήνο,** το νησί των καλλιτεχνών, υπαίθριο Μουσείο Λαϊκής Τέχνης και Αρχιτεκτονικής.

Οι Περιστεριώνες που ξεφυτρώνουν παντού, τα ιδιόρρυθμα οικοδομήματα με τη γνήσια λαϊκή ιδιόμορφη και μοναδική αρχιτεκτονική.

Σεργιανίζει στον Πύργο, το μεγαλύτερο χωριό της Τήνου και το γραφικότερο των Κυκλάδων, με τα κατάλευκα σπίτια, τα στολισμένα με μαρμάρινα υπέρθυρα και σκαλοπάτια.

Ο Πύργος είναι το χωριό των καλλιτεχνών, καθώς εδώ γεννήθηκαν οι γλύπτες Γιαννούλης Χαλεπάς και Δημήτρης Φιλιππότης και ο ζωγράφος Νικηφόρος Λύτρας.

**Σκηνοθεσία - σενάριο:** Σταύρος Ιωάννου

**Αφήγηση:** Γιώργος Γεωγλερής  
**Φωτογραφία:** Τάκης Βενετσανάκος

**Σύμβουλος παραγωγής – κείμενα:** Γιάννης Γκίκας  
**Ηχοληψία:** Νίκος Χαραλαμπίδης  
**Μοντάζ:** Γιώργος Ζέρβας

**Παραγωγός:** Σταύρος Ιωάννου

**Παραγωγή:** ΕΡΤ Α.Ε. - 1983

**ΠΑΡΑΣΚΕΥΗ 14/6/2024: ΕΠΙ ΤΩΝ ΟΡΕΩΝ - ΕΡΤ ΑΡΧΕΙΟ  (E)**  **Κ8**

**Σειρά ντοκιμαντέρ, παραγωγής** **2000**

Ένα οδοιπορικό του δημοσιογράφου Κώστα Χριστοφιλόπουλου.

Γνωριμία με τους ορεινούς όγκους της Ελλάδας.

**«Μαίναλον»**

Οδοιπορικό της εκπομπής στο όρος **Μαίναλον ή Πατερίτσα** και στα ορεινά χωριά που το κοσμούν.

Παρουσιάζονται το Λεβίδι, ο Ορχομενός -σημαντική πόλη των Μυκηναϊκών χρόνων- η αξεπέραστης ομορφιάς Βυτίνα, το χωριό Μαγούλιανα, το Βαλτεσινίκο σε υψόμετρο 1.050 μέτρα, τα χωριά Λαγκάδια και Τρόπαια, το τεχνητό φράγμα του Λάδωνα, η Αλωνίσταινα και το Λιμποβίσι -χωριά που συνδέονται με τον Θεόδωρο Κολοκοτρώνη.

Ακόμα, γίνεται λόγος για τον ποταμό Λούσιο και το φαράγγι, με τα κτισμένα στις πλαγιές των βράχων μοναστήρια -με ιδιαίτερη αναφορά στη Μονή της Παναγίας της Αιμυαλούς, τη Μονή Προδρόμου, τη Μονή Φιλοσόφου, καθώς και στον αρχαιολογικό χώρο της αρχαίας Γόρτυνας. Τέλος, παρουσιάζεται η πόλη της Δημητσάνας -η Βιβλιοθήκη, το Λαϊκό Μουσείο και το Μουσείο Υδροκίνησης- και ο παραδοσιακός οικισμός της Στεμνίτσας -με τους ναούς, το Κέντρο Αργυροχρυσοχοΐας, το Λαογραφικό Μουσείο. Η περιήγηση ολοκληρώνεται με την παρουσίαση της Καρύταινας.

**Σκηνοθεσία:** Μάχη Λιδωρικιώτη  
**Δημοσιογραφική επιμέλεια:** Κώστας Χριστοφιλόπουλος

**Αφήγηση:** Ηρακλής Κωνσταντινίδης

**Ειδικός συνεργάτης:** Πάνος Κυπαρίσσης

**Διεύθυνση φωτογραφίας:** Γιώργος Φλουρής  
**Μουσική επιμέλεια:** Γιώργος Παπαδάκης  
**Διεύθυνση παραγωγής:** Ελευθερία Καποκάκη  
**Παραγωγή:** ΕΡΤ Α.Ε. - Περιφέρεια Πελοποννήσου 2000-2001